ככלל – לאחר שבחנו את המשמעויות החברתיות והפדגוגיות, ועל רקע השיחות שקיימנו עם הורים בנושא, החלטנו ליצור שינוי דו-שלבי מדורג, שילווה על ידי מהלכי למידה והערכה פדגוגית ורגשית, על ידי רכזת תחום ההערכה, פסיכולוגית בית ספר ומרכזת היועצות. המהלך המדורג הזה נובע מההכרה שמדובר גם בשינוי תרבותי הדורש זמן הסתגלות.  שלבי הביצוע יהיו:
השלב הראשון: "בתים" של למידה דו-גילית פדגוגית, בכיתות חינוך חד-גיליות:  בשנת   תשפ"ג (ספט' 2022 – קיץ 2023) ניצור מצב שבו ברמה הפיזית – נצמיד כל חדר כיתה א'  לחדר כיתה ב' לכדי "בית" דו-גילי (בכל בית שתי כיתות מלאות) – המורכב משתי כיתות חינוך חד-גיליות. מהלך זה יקל על המחנכות ליצור בקלות מצבי למידה דו-גיליים (כאמור – כיתות החינוך החד-גיליות תשמרנה באותה שנה).
השלב השני: בחינת עיתוי ואופן המעבר לכיתות חינוך דו-גיליות: לקראת תום שנת תשפ"ג אנו נבחן בראי תהליכי הלמידה ומהלכי הליווי וההערכה שנבצע למהלך, את עיתוי ביצוע המהלך המלא (המעבר לכיתות חינוך דו-גיליות). המשמעות היא שייתכן ונחליט בתום השנתיים הקרובות להמשיך בלמידה רב-גילית עדיין מבלי לשנות את החונכות החד-גילית לשנה נוספת או יותר, או שנבחר לנקוט בגישה שונה ליישום המהלך בשכבות גיל שונות.
הגישה הדו- שלבית הזו תאפשר לנו ליצור נפח גדל והולך של מופעי למידה דו-גיליים החל מהשנה הזו, באופן שיסייע למעבר בשלושה היבטים שונים:
בהיבט הפדגוגי: התגבשות דפוסי הלמידה הדו-גילית ברמה הפדגוגית (כחלק מהלמידה הגמישה), בקרב התלמידים, עוד טרם שמבנה כיתות החינוך יהיה כזה. זה יאפשר לתלמידים הדרגה במעבר.
בהיבט החברתי: יצירת מצבי למידה דו-גיליים שיאפשרו לתלמידים הרבה מצבים של היכרות עם התלמידים הגדולים והצעירים מהם, ויצירת מרקם חברתי מגוון ונרחב, תוך חיזוק מיומנויות ה SEL.
בהיבט המחנכות:  מצב זה יאפשר לתלמידים להכיר יותר מורים שילמדו אותם במצבים הדו-גיליים, ובכך יכין את הקרקע למהלכי ההמשך.
כפי שציינו, אנו מאמינים שמתוך ההתנסויות האלה המעבר לכיתות חינוך דו-גיליות יהיה מהלך טבעי ומתבקש, אך נכונים להעריך את המהלך תוך כדי יישומו.